《偈六十三首》
宋代·释道宁

禅人莫莽卤，二月又初五。
透彻祖师关，一句该今古。
春色无高下，园林花木红。
总持门大启，何处觅圆通。
休问迷逢达磨，须知垂手尘中。
踏翻厚地，刺破虚空。
人天榜样，佛祖家风。
敢与龙王斗富，自他兼济何穷。
翻身不露迹，直上妙高峰。
渠无面目，三界为家。
解把过头杖，逢春点异花。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。